Hyundai afslører nyt Android-baseret infotainmentsystem

Hyundai Motor Group har løftet sløret for et helt nyt infotainmentsystem, der lyder navnet Pleos Connect. Det er bygget på Android Automotive OS og lover en biloplevelse, der minder mere om en smartphone end et klassisk instrumentbræt.

Det nye system bliver Hyundais næste generations styresystem til skærme og smarte funktioner i både Hyundai-, Kia- og Genesis-modeller. Med Android i bunden åbner det samtidig op for tredjepartsapps og en decideret app-butik direkte i bilen – præcis som vi kender det fra Google Automotive, som blandt andet sidder i elektriske Volvo- og Renault-modeller.

– Ved at adoptere en åben tilgang kan vi tiltrække kreative idéer fra udviklere verden over, bedre opfylde kundernes behov og accelerere innovationen i softwaredefinerede køretøjer, skriver Hyundai i en pressemeddelelse.

Pleos Connect bliver spækket med smarte funktioner som split-view og multi-window, så både chauffør og passager kan få glæde af skærmens muligheder – på samme tid. Desuden får systemet stemmeassistenten Gleo AI, der skal kunne forstå og reagere på naturligt sprog, når du vil skifte musik, sætte kurs mod nærmeste tankstation eller skrue op for varmen i sæderne.

Hyundai har også skabt Pleos Playground – en udviklerplatform, hvor tredjepartsudviklere får adgang til API’er, designguides og kodeeksempler, så de kan bygge apps og tjenester direkte til systemet.

Pleos Connect får premiere i Hyundais modeller fra andet kvartal 2026, og målet er ambitiøst: Systemet skal findes i over 20 millioner biler inden udgangen af 2030. Der er altså lagt i kakkelovnen til en softwareoffensiv, der skal sikre, at Hyundai er med helt fremme i det store kapløb om fremtidens biloplevelse.

Hyundai afslører nyt Android-baseret infotainmentsystem